**www.sarajevo-x.com/ period: dan, 1 / 26.05.2011**

Imamović- Mora se prestati manipulisati žrtvama

**Imamović: "Mora se prestati manipulisati žrtvama"**

Damir Imamović, Haris Pašović, Emrin Bravo i Maja Izetbegović potpisali su danas u Sarajevu inicijativu i podržali osnivanje Regionalne komisije za utvrđivanje činjenica o ratnim zločinima i drugim teškim kršenjima ljudskih prava (REKOM) počinjenih od 1991. do 2001. godine na prostoru nekadašnje Savezne Federativne Republike Jugoslavije.

Nataša Kandić, direktorica Fonda za humanitarno pravo iz Beograda, danas je boravila u Sarajevu gdje je zajedno s aktivistima REKOM-a, te sa nekoliko poznatih bh. ličnosti prikupljala potpise podrške za osnivanje REKOM-a.

Pored štanda najčešće su zastajali mladi, raspitujući se o tome šta je zapravo REKOM i dajući potpis podrške za osnivanje komisije koja će doprinijeti istini, pravdi i pomirenju na prostorima bivše Jugoslavije.

"Danas je uhapšen Ratko Mladić i stoga je ovo pravi dan da se potpiše jedna ovakva inicijativa. Riječ je o Izuzetno vrijednoj inicijativi koju ja kao javna ličnost i kulturni radnik žellim podržati upravo zato da bi se stalo u kraj svim tim manipulacijama s brojkama ubijenih i nestalih ljudi u regionu", kazao je muzičar Damir Imamović za Sarajevo-x.com.

On je istakao da vjeruje da će inicijativa biti usvojena u parlamentima, ali da je neophodan pritisak javnosti.

"Ako smo išta naučili iz 90-ih nakon agresije na BiH i svih drugih ratova koji su se desili u regionu to je da stvari koje se ne razriješe u prošlim režimima i prošlim ratovima uvijek nas ponovo dočekaju. Bit će potrebno vremena da dođemo do istine i pomirenja, ali do sada smo mnogo toga uradili i ne smijemo odustati", naglasio je bh. muzičar Imamović.

Zadovoljstvo zbog potpisivanja inicijative i to na dan kada je uhapšen Mladić izrekao je i bh. reditelj Haris Pašović.

"Hapšenjem Mladića ne možemo vratiti ljude koji su ubijeni njegovom krivicom i svih onih koji su pokrenuli taj rat, ne možemo vratiti ljudima domove niti 20 oduzetih godina, ali hapšenje i potpisivanje ove inicijative označava da generacije koje dolaze mogu da na nekim boljim principima izgrade budućnost i svoj život, odnosno da vjeruju u pravdu i da znaju da ratni zločin ne zastarjeva i da se kažnjava", istakao je Pašović.

Napomenuo je da vjeruje da će inicijativa biti prihvaćena, jer i u parlamentima postoje ljudi koji će razumjeti želje naroda.

"Oni koji su potpisali i oni koji će potpisati stvaraju pritisak na parlamente i glas naroda se mora čuti. Također, međunarodna zajednica mora da uzme u obzir tako veliki broj potpisa koji govore u korist jedne ovakve komisije zahvaljujući kojoj ćemo razumjeti šta se dogodilo."

Koalicija za REKOM okuplja više od 1.600 organizacija civilnog društva, pojedinaca iz svih država nastalih raspadom bivše SFRJ. Među njima su i udruženja roditelja i porodica nestalih osoba, veterana, novinara, predstavnika manjinskih etničkih zajednica, organizacija za zaštitu ljudskih prava. Kampanja za REKOM je do sada najveće umrežavanje mladih u regionu, tokom koje na stotine volontera iz BiH, Srbije, Hrvatske, Crne Gore, Slovenije, Makedonije i Kosova učestvuje u prikupljanju simboličnih potpisa podrške, koji će zajedno sa Prijedlogom Statuta REKOM-a biti predati svim parlamentima u regionu.

Kampanja prikupljanja potpisa počela je 26. aprila i od tada je prikupljeno preko 250.000 potpisa.